Aansoeke vir mynbou nou formeel teruggetrek
Onderwerp: Aansoeke vir mynbou nou formeel teruggetrek Sat Mar 20, 2010 8:21 pm
Jou selfoon Jou Facebook-profiel Jorisna Bonthuys
Die staatsbeheerde mynmaatskappy wat prospekteerregte in die Bottelary-gebied en aan die voet van Tygerberg wou bekom, het formeel sy aansoeke hiervoor teruggetrek.
Dit volg ná ’n week van onduidelikheid en teenstrydige standpunte van die aansoeker, regeringslui en konsultante hieroor.
Nuus oor die terugtrekking van die aansoeke is gister formeel aan grondeienaars en hul regslui in ’n faks deur die RMDEC-sekretariaat bevestig. RMDEC is ’n streekkomitee waarin regeringsdepartemente sitting het en aanbevelings oor mynbou-ontwikkelingsvoorstelle gemaak word.
Dié ontginningsaansoeke van African Exploration Mining and Finance Corporation (Bpk.) is deur ’n golf van verset begroet.
Verskeie produsenteverenigings en nie-regeringsgroepe het sterk kapsie daarteen gemaak, onder meer weens die ekologiese, historiese en ekonomiese waarde van die Kaapse wynlande.
Grondeienaars wat deur dié aansoeke geraak is, het die nuus van die terugtrekking verwelkom.
Mnr. Gary Jordan van die Jordan-wynlandgoed het namens die Wynland-aksiegroep gesê die onlangse prospekteerreg-aansoeke in die Kaapse wynlande het benadruk dat prospekteerregaansoeke op ’n nasionale beleidsvlak getakel moet word.
Die Wynland-aksiegroep het ’n beroep op nie-regeringsgroepe en belanghebbendes wat deur die onoordeelkundige toekenning van prospekteer- en mynregte geraak word, gedoen om hulle te beywer vir die stigting van ’n nasionale forum oor mynbeleid. Dié beleid moet op die hoogste vlak bekyk word en, waar nodig, moet die hoogste hof betrek word, meen die aksiegroep.
Adv. Martin Coetzee het gesê sy kliënte (die plase De Grendel en Hooggekraal) is “baie dankbaar en verlig”.
Sover vasgestel kon word, het AEMFC nog nie sy aansoeke vir ontginningsregte op gedeeltes van die plaas Boontjiesrivier 427 naby Rawsonville of op plase in die­ George-distrik laat vaar nie.